
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Mestský súd Bratislava III 81Cb/2/2025 1325200280 06. 06. 2025 Mgr. Radim Hudec ECLI:SK:MSBA3:2025:1325200280.4
Uznesenie Mestský súd Bratislava III v právnej veci žalobcu: C. Z., narodená XX.XX.XXXX, trvale bytom X. XXXX/ XX, XXX XX I. proti žalovanému: X. O., takto rozhodol: Súd žalobu odmieta. odôvodnenie: 1. Dňa 13.01.2025 bolo súdu doručené podanie žalobcu, ktoré by podľa obsahu mohlo byť žalobou. 2. Tunajší súd uznesením Mestského súdu Bratislava III č.k. 81Cb/2/2025 - 21 zo dňa 27.02.2025 vyzval žalobcu, aby v lehote 10 dní od doručenia uznesenia opravil/doplnil svoje podanie - žalobu zo dňa 08.01.2025, doručenú súdu dňa 13.01.2025 tak, že v súlade s § 133 ods. 1 a 2 zákona č. 160/2015 Z. z. Civilný sporový poriadok (ďalej len „CSP“) identifikuje žalobcu a súčasne aj žalovaného menom, priezviskom, adresou trvalého pobytu, dátumom narodenia alebo iným identifikačným údajom, názvom alebo obchodným menom, adresou sídla a identifikačným číslom organizácie, ak je pridelené; aby v súlade s § 132 ods. 1 CSP opísal rozhodujúce skutočnosti týkajúce sa pohľadávky, ktorú si žalobca v žalobe uplatňuje; aby v súlade s § 132 ods. 1 CSP presne uviedol, čoho sa domáha svojím podaním, t.j. uvedie určitý, presný, zrozumiteľný a vykonateľný petit, s tým, že ak v lehote určenej súdom podanie nedoplní alebo neopraví, súd podanie odmietne; to neplatí ak pre uvedený nedostatok možno v konaní pokračovať. Predmetné uznesenie bolo doručené žalobcovi dňa 17.03.2025. 3. Žalobca doručil súdu dňa 21.03.2025 žiadosť o predĺženie lehoty na opravenie/doplnenie svojho podania, a to z dôvodu vážneho úrazu hlavy na lyžiarskom vleku počas práce na lyžiarskom výcvikovom kurze. Žalobca uviedol, že je od 17.03.2025 práceneschopný a uznesenie prevzal dňa 17.03.2025, pričom nevie ako dlho bude práceneschopný, keďže má otras mozgu, zmeny na krčnej chrbtici, zašívanú hlavu a bolesti hlavy. Súd prihliadol na žiadosť žalobcu a lehotu na opravenie/doplnenie podania jej predĺžil do 30.04.2025. 4. Podľa ust. § 129 ods. 1 a 2 zákona č. 160/2015 Z. z. Civilného sporového poriadku (ďalej už len „CSP.“), ak ide o podanie vo veci samej alebo návrh na nariadenie neodkladného opatrenia alebo zabezpečovacieho opatrenia, z ktorého nie je zrejmé, čoho sa týka a čo sa ním sleduje, alebo ide o podanie neúplné alebo nezrozumiteľné, súd vyzve toho, kto podanie urobil, aby podanie doplnil alebo opravil v lehote, ktorá nemôže byť kratšia ako desať dní. V uznesení súd uvedie, v čom je podanie neúplné alebo nezrozumiteľné a ako ho treba doplniť alebo opraviť a poučí o možnosti podanie odmietnuť. 5. Podľa ust. § 129 ods. 3 CSP ak sa v lehote určenej súdom podanie nedoplní alebo neopraví, súd podanie odmietne; to neplatí, ak pre uvedený nedostatok možno v konaní pokračovať.
6. Podľa ust. § 129 ods. 4 CSP, ak sa podanie opraví alebo doplní v celom rozsahu v súlade s výzvou podľa odseku 1 najneskôr do uplynutia lehoty na podanie odvolania proti uzneseniu o odmietnutí podania, o odvolaní proti tomuto uzneseniu môže rozhodnúť súd, ktorý ho vydal. 7. Podľa § 127 ods. 1 CSP, ak zákon na podanie nevyžaduje osobitné náležitosti, v podaní sa uvedie, a) ktorému súdu je určené, b) kto ho robí, c) ktorej veci sa týka, d) čo sa ním sleduje a e) podpis. 8. Podľa § 132 ods. 1 CSP v žalobe sa okrem všeobecných náležitostí podania uvedie označenie strán, pravdivé a úplné opísanie rozhodujúcich skutočností, označenie dôkazov na ich preukázanie a žalobný návrh. 9. Podľa § 132 ods. 2 CSP opísanie rozhodujúcich skutočností nemožno nahradiť odkazom na označené dôkazy. 10. Podľa § 132 ods. 3 CSP žalobca k žalobe pripojí dôkazy, ktorých povaha to pripúšťa, okrem tých, ktoré nemôže bez svojej viny pripojiť. 11. Podľa § 133 ods. 1 CSP fyzická osoba sa v žalobe označuje menom, priezviskom, adresou trvalého pobytu alebo pobytu, dátumom narodenia alebo iným identifikačným údajom. 12. Podľa § 133 ods. 2 CSP, právnická osoba sa v žalobe označuje názvom alebo obchodným menom, adresou sídla a identifikačným číslom organizácie, ak je pridelené. 13. Vo vzťahu k neurčitosti žalobného návrhu súd poukazuje na to, že ide o podstatnú vadu žaloby, bez odstránenia ktorej nemožno v konaní pokračovať. Žalobný petit (návrh na výrok rozsudku súdu) musí byť presný, určitý a zrozumiteľný. Je to nutné z toho dôvodu, že súd musí celkom presne vedieť, o čom má konať a rozhodnúť, lebo súd nemôže účastníkom priznať iné práva a uložiť im iné povinnosti, než sú navrhované. Pokiaľ je žalobný petit nesprávny, t.j. vymedzenie práv a im zodpovedajúcich povinností v ňom obsiahnutých je nepresné, neurčité alebo nezrozumiteľné, prevzatie takéhoto petitu do výroku súdneho rozhodnutia by malo za následok, že by rozhodnutie bolo nevykonateľné. Uvedené požiadavky nie sú formálne, ale nevyhnutné pre výsledok konania, teda pre to, aby rozhodnutie bolo vykonateľné a aby mohli nastať účinky žalobcom zamýšľané (I. ÚS 233/97). 14. Súd vzhľadom na skutočnosť, že žalobca na výzvu súdu nereagoval a v súdom stanovenej lehote svoje podanie neopravil a nedoplnil v zmysle uznesenia č. k. 81Cb/2/2025 - 251 zo dňa 27.02.2025, a to ani v dodatočnej lehote, ktorá bola žalobcovi uznesením č. k. 81Cb/2/2025 - 25 zo dňa 02.04.2025 predĺžená do 30.04.2025, súd rozhodol v súlade s citovanými ustanoveniami zákona tak, ako je uvedené vo výrokovej časti tohto uznesenia a podanie žalobcu v celom rozsahu odmietol, keďže neobsahuje podstatné náležitosti žaloby a pre tieto nedostatky nie je možné v konaní pokračovať. Žalobca v žalobe riadne neoznačil žalovaného a zo žaloby nie je zrejmé ani to, čoho sa žalobca domáha, teda ako požaduje, aby súd vo veci rozhodol. Poučenie: Proti tomuto uzneseniu možno podľa § 357 písm. b) CSP podať odvolanie v lehote do 15 dní odo dňa jeho doručenia, dvojmo na Mestskom súde Bratislava III. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

